Diari Oficial de la Generalitat Valenciana


Sumari del DOGV 2646, del 15-12-1995 (1995/836952)

ORDRE de 16 de novembre de 1995, de la Conselleria d'Economia i Hisenda, per la qual es regulen les declaracions censals que han de presentar les entitats que en virtut de la Llei 2/1992, de 26 de març, de Sanejament de les Aigües Residuals de la Comunitat Valenciana, ostenten la consideració de subministradores d'aigua obligades a incloure el cànon de sanejament en els rebuts o factures.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/o/1995/11/16/(1)/dof/vci/html**

### Dades del document

Número de DOGV
:   2646

Data del DOGV
:   15-12-1995

Secció del DOGV
:   DISPOSICIONS GENERALS

Número del document
:   1995/836952


Data del document
:   16-11-1995

Organisme emissor
:   Conselleria d'Economia i Hisenda

Tipus de document
:   Ordre

Anàlisi jurídica

ORDRE de 16 de novembre de 1995, de la Conselleria d'Economia i Hisenda, per la qual es regulen les declaracions censals que han de presentar les entitats que en virtut de la Llei 2/1992, de 26 de març, de Sanejament de les Aigües Residuals de la Comunitat Valenciana, ostenten la consideració de subministradores d'aigua obligades a incloure el cànon de sanejament en els rebuts o factures.   
L'article 19, apartat 4, de la Llei 13/1994, de 31 de desembre, de Pressupostos de la Generalitat Valenciana per a l'exercici 1995, estableix que tota persona física o jurídica que, en virtut del que disposa la Llei de la Generalitat Valenciana 2/1992, de 26 de març, de Sanejament de les Aigües Residuals de la Comunitat Valenciana, ostente la consideració d'entitat subministradora d'aigua obligada a incloure el cànon de sanejament en els rebuts o les factures per la prestació d'aquest servei, haurà de presentar davant l'Entitat Pública de Sanejament d'Aigües Residuals de la Comunitat Valenciana una declaració censal d'inici, modificació o cessament de l'activitat de subministrament d'aigua subjecte al cànon de sanejament.   
El precepte legal confia a la potestat reglamentària, mitjançant Ordre de la Conselleria d'Economia i Hisenda, la regulació del contingut, la forma i els terminis per a la presentació d'aquestes declaracions censals.  
Evidentment, la creació d'un cens d'entitats subministradores d'aigua constitueix un instrument necessari per a la gestió tributària del cànon de sanejament, perquè permet identificar aquelles persones físiques o jurídiques, de qualsevol naturalesa, que per efectuar un subministrament d'aigua en baixa, resulten obligades a incloure el cànon de sanejament en els corresponents rebuts o factures i a ingressar el seu import com a substitutes del contribuent a favor de l'Entitat de Sanejament.  
L'objectiu d'aquesta ordre és establir un sistema censal, que proporcione a l'Administració la informació suficient per a conéixer en qualsevol moment i amb exactitud la totalitat d'entitats que en l'àmbit territorial de la Comunitat Valenciana realitzen l'esmentada activitat, per això, el cens s'instrumentalitza a partir de les declaracions d'inici, modificació o cessament en aquesta activitat.  
De conformitat amb les atribucions que em confereix l'article 19, apartat 4, de la Llei 13/1994, de 31 de desembre, de Pressupostos de la Generalitat Valenciana per a 1995, i l'article 44 de la Llei 5/1983, de 30 de desembre, del Govern Valencià  
ORDENE:  
Article 1. àmbit subjectiu  
1. Les persones físiques o jurídiques, de qualsevol naturalesa, que presten o vagen a prestar en el territori de la Comunitat Valenciana serveis de proveïment d'aigua, i que en virtut del que disposa la Llei 2/1992 de la Generalitat Valenciana, de 26 de març, de sanejament de les aigües residuals de la Comunitat Valenciana, estiguen obligades a incloure el cànon de sanejament en els rebuts o les factures que per la prestació d'aquest servei emeten, hauran de comunicar a l'Entitat de Sanejament, a través de les corresponents declaracions censals, l'inici, la modificació o el cessament dels subministraments d'aigua.  
Constitueix un subministrament subjecte a l'obligació de presentar una declaració censal, cada proveïment, servei o distribució d'aigua que s'efectue en un mateix terme municipal o en l'àmbit territorial d'una entitat local menor.  
2. Les entitats subministradores a què es refereix l'apartat anterior hauran de presentar una declaració, en el model que figura en l'annex I d'aquesta ordre, per cada un dels subministraments que presten.  
Article 2. Del cens d'entitats subministradores subjectes al cànon de sanejament  
Amb les dades recollides a partir de les declaracions censals a què es refereix la present ordre, es formarà en l'Entitat Pública de Sanejament un cens d'entitats subministradores subjectes al cànon de sanejament, amb la finalitat de facilitar la gestió tributària del cànon de sanejament.  
Article 3. Contingut del cens  
En la inscripció o registre de cada persona o entitat en el cens d'entitats subministradores subjectes al cànon de sanejament constaran, en tots els casos, les següents dades:  
a) els cognoms i nom o raó o denominació social completa, així com l'anagrama si en tingueren.  
b) el número d'identificació fiscal.  
c) l'adreça fiscal, amb expressió de les dades necessàries per a la seu correcta localització, tals com el carrer, número i identificació del pis o local, el lloc de situació, la localitat i el municipi. Si es trobara fora de poblat, s'indicarà el terme municipal i el nom del lloc o qualsevol altra dada que permeta la localització.  
d) la localització territorial dels subministraments, amb expressió del municipi o entitat local inferior subministrat i de l'àmbit de cobertura, els usos als quals es destina l'aigua, i altres dades que sobre les facturacions s'inclouen en el model de declaració censal annex a aquesta ordre.  
Article 4. Declaració d'inici.   
1. Les persones físiques o jurídiques, de qualsevol naturalesa, que vagen a iniciar l'exercici de l'activitat de subministrament d'aigua subjecte al cànon de sanejament, en l'àmbit territorial de la Comunitat Valenciana, vindran obligades a presentar una declaració d'alta en el Cens d'entitats subministradores d'aigua.  
2. Aquesta declaració permetrà comunicar a l'Entitat Pública de Sanejament les dades recollides en l'article anterior i s'haurà de presentar amb anterioritat a l'inici de l'activitat de subministrament d'aigua i per cada un dels subministraments que s'efectuen.  
A aquests efectes s'entendrà produït l'inici del subministrament d'aigua des que es realitze qualsevol proveïment, servei o distribució d'aigua, s'efectuen cobraments o pagaments o es contracte personal laboral, amb la finalitat d'intervenir immediatament o en el futur en la prestació del servei.  
Article 5. Declaració de modificació  
1. Quan varie qualsevol de les dades recollides en la declaració d'inici a què es refereix l'article 4 anterior, l'Entitat subministradora haurà de comunicar a l'Entitat de Sanejament, mitjançant la corresponent declaració, la modificació produïda.  
2. Aquesta declaració no serà necessària quan la modificació d'una de les dades que figuren en el cens s'haja produït per iniciativa d'un òrgan de la pròpia Administració Tributària.  
3. La declaració s'haurà de presentar en el termini d'un mes comptador des del dia següent a aquell en què s'hagen produït els fets que la determinen.  
Article 6. Declaració de cessament  
1. Qui cesse en l'exercici de l'activitat de subministrament d'aigua subjecte al cànon de sanejament haurà de presentar la corresponent declaració comunicant a l'Entitat de Sanejament aquest cessament i la consegüent baixa en el cens.  
2. Aquesta declaració s'haurà de presentar en el termini d'un mes, a partir del dia següent a l'esmentat cessament.  
Article 7. Documentació complementària  
1. En presentar la declaració d'inici de l'activitat de subministrament d'aigua subjecte al cànon de sanejament, les entitats subministradores acompanyaran alta o últim rebut pagat de l'Impost d'Activitats Econòmiques, i en el seu defecte, còpia de l'escriptura o document fefaent de la constitució i dels estatuts socials, degudament inscrits en els registres públics que corresponga. Igualment acompanyaran plànols o mapes cartogràfics de la localització del subministrament.  
2. Aquestes entitats hauran de presentar igualment còpia de les escriptures o documents que modifiquen els anteriorment vigents, en el termini d'un mes des de la inscripció en el registre corresponent o des del seu atorgament si aquesta inscripció no fora necessària, quan les variacions introduïdes impliquen la presentació d'una declaració de modificació censal.  
Article 8. Lloc de presentació  
Les declaracions censals es presentaran en el registre general de l'Entitat de Sanejament (carrer del General Elio, 8, entresol, C.P.46054. València), o bé mitjançant enviament per correu certificat dirigit a aquestes dependències.  
Article 9. Acte administratiu d'inclusió, modificació o cessament en el cens  
1. La presentació de la declaració censal donarà lloc a la inclusió, modificació o exclusió de l'Entitat subministradora d'aigua en el cens corresponent, i constituirà un acte administratiu.  
2. Contra aquests actes es podrà interposar els recursos corresponents de conformitat amb el que disposa el Decret 34/1983, de 21 de març, del Govern Valencià.  
 Article 10. Comprovació  
1. L'Entitat de Sanejament pot recaptar aquestes declaracions censals i l'ampliació de les mateixes, així com la subsanació dels defectes advertits, podent incorporar d'ofici les dades que hauran de figurar en el cens.  
2. L'Administració no queda vinculada per les dades consignades pels obligats tributaris en les seues declaracions censals.  
3. Les dades que figuren en el cens es rectificaran d'ofici quan així resulte de la resolució acordada en qualsevol expedient de gestió tributària.  
En els altres casos, la incorporació d'ofici de les dades que hagen de figurar en el cens o la correcció de les dades declarades es practicarà després de les comprovacions oportunes i amb l'audiència prèvia de la persona interessada, a qui es notificarà la corresponent resolució, que tindrà la naturalesa de reclamació econòmico-administrativa i serà impugnable de conformitat amb el Decret 34/1983, de 21 de març del Govern Valencià.  
Article 11. Publicitat del cens  
1. Les persones o les entitats incloses en el cens tindran dret a conéixer les dades a què es refereix aquesta ordre, que hi figuren i referents a elles, i podran sol·licitar, a tal efecte, que se'ls expedesca còpia certificada.  
2. Igualment, es preveu la cessió de les dades incloses en el cens a qualsevol departament de l'Administració Autonòmica i Local, i a l'Administració Estatal, per a l'acompliment dels seus fins.  
Article 12. Model de declaració.  
1. El model de declaració censal d'inici, modificació o cessament del subministrament d'aigua subjecte al cànon de sanejament es recull en l'annex I d'aquesta ordre.  
2. L'esmentat model consta de 2 exemplars, un per a l'Entitat de Sanejament i l'altre per a la persona interessada.  
Article 13. Règim sancionador.  
L'incompliment injustificat de les obligacions exigibles en virtut del que preveu aquesta ordre constituirà infracció simple, que se sancionarà de conformitat amb el que disposa la Llei General Tributària.  
DISPOSICIó TRANSITòRIA  
Per a l'aplicació d'aquesta ordre s'observaran les regles següents:  
1ª. Les entitats esmentades en l'article 1 d'aquesta ordre que hagen prestat algun subministrament d'aigua subjecte al cànon de sanejament, entre el dia 1 de gener de 1993 i l'entrada en vigor d'aquesta ordre, vindran obligades a presentar davant l'Entitat de Sanejament, en el termini de tres mesos, una declaració d'inici en el model annex.  
2ª Igualment per cada subministrament prestat durant aquest període, que haja cessat abans de la finalització del mateix, o haja tingut qualsevol alteració durant el seu transcurs, es manifestarà tal circumstància en la mateixa declaració d'inici que es presente.  
DISPOSICIó FINAL  
Aquesta ordre entrarà en vigor el dia següent al de la publicació en el Diari Oficial de la Generalitat Valenciana.  
València, 2 d'octubre de 1995  
El conseller d'Economia i Hisenda,  
JOSÉ LUIS OLIVAS MARTíNEZ


Còpia Permalink ELI